[pic] | EUROPA-KOMMISSIONEN |

Bruxelles, den 6.4.2011

KOM(2011) 185 endelig

2011/0077 (NLE)

Udkast til

RÅDETS AFGØRELSE

om fastlæggelse af Den Europæiske Unions holdning i Det Almindelige Råd under Verdenshandelsorganisationen til Republikken Vanuatus tiltrædelse af Verdenshandelsorganisationen

BEGRUNDELSE

1. BAGGRUND FOR FORSLAGET

Oversigt over vilkårene for Vanuatus tiltrædelse af WTO

I. INDLEDNING

Verdenshandelsorganisationen (WTO) og Republikken Vanuatu er nået til det afsluttende trin i aftalen om vilkårene for Vanuatus tiltrædelse af organisationen. Dette sker efter mange års forhandlinger, som blev indledt i 1995, da Vanuatu indgav sin ansøgning om tiltrædelse af WTO. Vanuatu afsluttede tiltrædelsesforhandlingerne i 2001, og Det Europæiske Fællesskab godkendte formelt tiltrædelsespakken på det tidspunkt. Vanuatu udbad sig dog efterfølgende mere tid til at overveje tiltrædelsespakken. I 2008 meddelte Vanuatu, at man var klar til at genoptage drøftelserne om landets tiltrædelsesproces. Det tekniske arbejde er derfor blevet gennemført siden 2009 med henblik på at ajourføre den tiltrædelsespakke, der blev aftalt i 2001. Vanuatus anmodning om tiltrædelse er blevet behandlet i overensstemmelse med retningslinjerne i afgørelsen fra Det Almindelige Råd under WTO af 10. december 2002 om de mindst udviklede landes tiltrædelse, og Rådet skal nu træffe en afgørelse om godkendelse af vilkårene for Vanuatus tiltrædelse, før Unionen formelt kan støtte denne.

Et resumé af tiltrædelsesvilkårene er givet nedenfor.

II. RESUMÉ AF VILKÅRENE FOR VANUATUS TILTRÆDELSE AF WTO (SEKTOR FOR SEKTOR)

Den endelige bundne sats (FBR) for Vanuatu er i gennemsnit på 40 %. Den endelige bundne sats på 40 % er også det gennemsnit, der anvendes i de fleste industri- og landsbrugssektorer, dog med enkelte undtagelser.

Af de 5 060 toldpositioner i Vanuatus ordning vil kun 98 ikke nå FBR på tiltrædelsestidspunktet og vil derfor indgå i en gennemførelsesperiode. Blandt disse 98 toldpositioner vil 52 positioner blive reduceret til endelig bundne satser den 1. januar 2011, 45 positioner (herunder vin og spiritus) vil blive reduceret til endelige bundne satser den 1. januar 2013 og en position (øl) den 1. januar 2015.

Disse gennemsnitlige toldniveauer er forholdsvis rimelige i betragtning af Vanuatus status som mindst udviklet land, økonomiens begrænsede størrelse og sårbarhed, og i betragtning af, at Vanuatu er et øsamfund. Unionens hidtidige praksis over for mindst udviklede lande har været at acceptere disse toldsatser som rimelige for økonomier af sammenlignelig størrelse. Vanuatu deltager i forhandlingerne om en omfattende ØPA som en del af gruppen af stillehavslande i AVS-gruppen.

Industrivarer

- Den gennemsnitlige bundne sats for ikke-landbrugsvarer er 39,6 %.

- De fleste industrisektorer er bundet til en gennemsnitlig told på 40 % med enkelte toldpositioner på 65 % inden for kemikalier, tekstiler, papir og maskiner.

- De højeste gennemsnitlige toldsatser findes inden for møbler og legetøj (endelige bundne satser på over 60 %).

- Kun lægemidler (ingen told) og medicinsk udstyr er bundet til gennemsnitlige satser under 10 %.

Landbrugsvarer

- Den endelige bundne sats på landbrugsvarer er på 42,8 %.

- De højeste satser for landbrugsvarer er 75 % for mineralvand og øl. Friske grøntsager og fisk med 65 %. De endelige bundne satser på tobak er også høje, nemlig 55 %.

Tjenesteydelser

Vanuatus plan for særlige forpligtelser inden for tjenesteydelser er meget tilfredsstillende i betragtning af landets status som mindst udviklet. Vanuatu vil gennemføre tilsagn vedrørende markedsadgang og national behandling inden for en lang række sektorer såsom liberale tjenesteydelser, kommunikationstjenester (post og telekommunikation), bygge- og anlægsvirksomhed, distributionstjenester, uddannelse, miljø, finans, turisme og lufttransportydelser.

Tilsagn i henhold til protokollen

Medlemmerne af WTO søgte på tiltrædelsesprocessens afsluttende multilaterale stadium sammen at sikre grundlæggende kompatibilitet mellem Vanuatus erhvervslovgivning og institutioner og WTO's regler og aftaler og at optage disse i tiltrædelsesprotokollen og arbejdsgruppens rapport. Følgende emner er af særlig interesse for Unionen:

Handelsrettigheder:

Vanuatu har forpligtet sig til fra tiltrædelsesdatoen automatisk og hurtigt at udstede erhvervslicenser efter anmodning fra hjemlandets eller udenlandske virksomheder, hvorved udenlandske og indenlandske indehavere kan importere og eksportere varer uden at indgå i fremstilling eller distribution. Der vil desuden blive oprettet en enkelt licenskategori, som giver indehavere af licens til distribution mulighed for også at importere og eksportere. Erhvervslicensafgifter, der ikke overholder forpligtelserne om ikke-forskelsbehandling og national behandling, vil blive ophævet. Den relevante lovgivning er for nylig blevet ændret og gennemført.

Interne afgifter på importerede varer

Vanuatu har forpligtet sig til at anvende landets hjemlige afgifter i fuld overensstemmelse med de relevante WTO-bestemmelser og uden forskelsbehandling på importerede varer fra alle WTO-medlemmer og varer produceret i Vanuatu.

Ordningen for punktafgifter er for nylig blevet ændret med henblik på at fjerne forskelsbehandling mellem samme eller tilsvarende alkoholholdige drikke.

Intellektuelle ejendomsrettigheder

Vanuatu lovgav i 2000, 2003 og 2008 om forskellige kategorier af intellektuelle ejendomsrettigheder for at sikre overensstemmelse med TRIPS-aftalen og har forpligtet sig til at indføre den resterende nødvendige lovgivning. Vanuatu anmodede om en overgangsperiode indtil 1. december 2012 for fuldt ud af gennemføre forpligtelserne i TRIPS-aftalen og har fremlagt en tidsplan for hver fase indtil da. Vanuatu bekræftede, at gældende lovgivning om national behandling og behandling som mest begunstiget nation i overgangsperioden vil finde anvendelse.

III. ANBEFALING

Ved fremlæggelsen af vilkårene for Republikken Vanuatus tiltrædelse af WTO med henblik på Rådets godkendelse anbefaler Kommissionen disse vilkår som en afbalanceret, men ambitiøs pakke tilsagn om markedsliberalisering, som både vil sikre Vanuatu og landets handelspartnere i WTO betydelige fordele.

2011/0077 (NLE)

Udkast til

RÅDETS AFGØRELSE

om fastlæggelse af Den Europæiske Unions holdning i Det Almindelige Råd under Verdenshandelsorganisationen til Republikken Vanuatus tiltrædelse af Verdenshandelsorganisationen

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 91, artikel 100, stk. 2, og artikel 207, stk. 4, første afsnit, sammenholdt med artikel 218, stk. 9,

under henvisning til forslag fra Europa-Kommissionen og

ud fra følgende betragtninger:

(1) Den 7. juli 1995 ansøgte Republikken Vanuatus regering om tiltrædelse af overenskomsten om oprettelse af Verdenshandelsorganisationen (WTO) i henhold til artikel XII i den pågældende overenskomst.

(2) En arbejdsgruppe vedrørende Vanuatus tiltrædelse blev nedsat den 11. juli 1995 med den opgave at nå til enighed om tiltrædelsesvilkår, der er acceptable for Republikken Vanuatu og alle WTO's medlemmer.

(3) Kommissionen har på Den Europæiske Union vegne ført forhandlinger om en omfattende række tilsagn fra Republikken Vanuatus side om markedsadgang, som har særlig betydning for Den Europæiske Union.

(4) Disse tilsagn indgår nu i protokollen om Republikken Vanuatus tiltrædelse af WTO.

(5) Tiltrædelsen af WTO ventes at yde et positivt og varigt bidrag til processen med økonomisk reform og bæredygtig udvikling i Republikken Vanuatu.

(6) Tiltrædelsesprotokollen bør derfor godkendes.

(7) Artikel XII i overenskomsten om oprettelse af WTO indeholder en bestemmelse om, at tiltrædelsesvilkårene aftales mellem det tiltrædende medlem og WTO, og at WTO's ministerkonference godkender tiltrædelsesvilkårene på WTO's vegne. Artikel IV, stk. 2, i overenskomsten om oprettelse af WTO foreskriver, at ministerkonferencens hverv i perioderne mellem samlingerne skal varetages af Det Almindelige Råd.

(8) Det er derfor nødvendigt at fastlægge den holdning, som Den Europæiske Union skal indtage i Det Almindelig Råd -

VEDTAGET DENNE AFGØRELSE:

Eneste artikel

1. Den Europæiske Unions holdning i Det Almindelige Råd under WTO vedrørende Republikken Vanuatus tiltrædelse af WTO er at godkende tiltrædelsen.

2. Denne afgørelse træder i kraft ved vedtagelsen. Den offentliggøres i Den Europæiske Unions Tidende .

Udfærdiget i […], den […].

På Rådets vegne

Formand